Hämeen poliisi kumoaa Hennalan turvapaikanhakijoiden ja poliisin välillä tapahtuneeseen välikohtaukseen liittyvät villit huhut.

Hennalan hätämajoitusyksikössä tapahtuneen poliisien ja turvapaikanhakijoiden välisen kahakan selvittely on vielä kesken. Kuvassa Hennalan kasarmialuetta. KARI KAUPPINEN

Hämeen poliisin apulaispoliisipäällikkö Tero Seppänen kumoaa villeiksi äityneet huhut Lahdessa sijaitsevan Hennalan hätämajoitusyksikön marraskuisesta välikohtauksesta, jolloin poliisit joutuivat käyttämään voimakeinoja päästäkseen pakenemaan tilanteesta. Poliisit joutuivat käyttämään tilanteessa kaasusumuttimia ja patukoita.

Eri keskustelupalstoilla on esitetty huhuja ja ihmetelty, miksi poliisi vaikenee tapahtuneesta.

Seppänen kertoo Iltalehdelle, että poliisi tutkii sisäisesti tilanteessa käytettyjä taktisia menetelmiä. Menetelmien osalta selvitykset ovat salassa pidettävää tietoa.

– Kun tiedämme mitä on tapahtunut ihan tarkkaan, niin sitten vasta voimme kertoa mahdollisesti lisää. En tällä hetkellä edes tiedä, mitä siellä on ihan tarkalleen tapahtunut, Seppänen toteaa.

Hän korostaa, että selvitys on vielä kesken. Selvitys koostuu tilanteessa paikalla olleiden poliisien raporteista. Kukin poliisi selvittää, miten tilanne kehittyi. Sen jälkeen muodostetaan kokonaisnäkemys asiasta. Rikosilmoitusta tapahtumista ei ole tehty.

– Se oli tietyllä tavalla joukkojenhallintatilanne. Samanlainen kuin mielenosoituksissa joukkojenhallintatilanne saattaa olla. Se saattaa näyttää ja kuulostaa raflaavalta, mutta sieltä ei tutkittavaa rikosta löydy, Seppänen sanoo ja korostaa, ettei tekeillä oleva poliisin sisäinen selvitys tapahtumista ole vielä valmistunut.

Taktista tutkintaa

Seppänen avaa hieman, mistä taktisessa tutkinnassa voi olla kyse. Hänen mukaansa käytännössä tutkitaan, miten esimerkiksi Hennalan tapahtumien kaltaisessa tilanteessa on tarpeellista toimia, ja onko menetelmissä kehitettävää.

– Tämä on tietyllä tavalla uusi ympäristö, vaikka olemmekin esimerkiksi ravintolaympäristössä ja yleisötilaisuuksissa kohdanneet isoja ihmisjoukkoja aikaisemminkin. Tämä on tietysti vähän erilainen tilanne.

– Jokainen tapaus on sellainen, että se pitää ottaa koulutustapahtumana. Sellainen tämäkin on.

Ylen mukaan maahanmuuttovirasto on toimittanut poliisihallitukselle Hennalan yksikköä pyörittävän SPR:n raportin marraskuisesta välikohtauksesta. Sen mukaan poliisin voimankäyttöä on pidetty yllättävänä ja mahdollisesti liiallisena.

Seppänen sanoo, että raportti liittyy meneillään olevaan sisäiseen tutkintaan.

Poliisi pyytää malttia

Seppänen on seurannut huolestuneena turvapaikanhakijoiden ympärillä vellovaa nettikeskustelua.

– Sellainen toteamus voisi olla paikallaan, että maltti nettikeskusteluissa voisi olla paikallaan. Ihmiset kirjoittavat tietysti mitä haluavat, mutta sitten lähtevät villit huhut vellomaan, Seppänen pohtii.

Hän sanoo, että ilmiö on harmillisen yleinen turvapaikkakysymyksessä.